## PATVIRTINTA

Molėtų rajono savivaldybės tarybos

2021 m. liepos 29 d. sprendimu

Nr.B1-194

**MOLĖTŲ PRADINĖS MOKYKLOS**

**NUOSTATAI**

**I SKYRIUS**

**BENDROSIOS NUOSTATOS**

1. Molėtų pradinės mokyklos nuostatai (toliau - Nuostatai) reglamentuoja Molėtų pradinės mokyklos (toliau – Mokykla) teisinę formą, priklausomybę, savininką, savininko teises ir pareigas įgyvendinančią instituciją, buveinę, Mokyklos grupę, tipą, pagrindinę ir kitas paskirtis, mokymo kalbą ir mokymo formas, mokymo organizavimo būdus, vykdomas švietimo programas, mokymosi pasiekimus įteisinančių dokumentų išdavimą, veiklos teisinį pagrindą, sritį, rūšis, tikslą, uždavinius, funkcijas, Mokyklos teises ir pareigas, veiklos organizavimą ir valdymą, Mokyklos vadovo skyrimo ir atleidimo tvarką, kompetenciją, Mokyklos tarybos ir kitų savivaldos institucijų rinkimo principus, kompetenciją, veiklos organizavimą, savivaldos institucijos nario kadencijų skaičių, naujo nario paskyrimą nutrūkus savivaldos institucijos nario įgaliojimams pirma laiko, sprendimų priėmimo tvarką, darbuotojų priėmimą į darbą, jų darbo apmokėjimo tvarką ir atestaciją, direktoriaus ir jo pavaduotojo ugdymui veiklos vertinimą, lėšų šaltinius, jų naudojimo tvarką ir finansinės veiklos kontrolę Mokyklos veiklos priežiūrą, reorganizavimo, pertvarkymo, struktūros pertvarkos ar likvidavimo tvarką.

2. Mokyklos oficialus pavadinimas - Molėtų pradinė mokykla. Mokykla įregistruota Juridinių asmenų registre, kodas 195401656.

3. Mokyklos įsteigimo data – 1998 m. rugsėjo 1 d.

4. Mokyklos teisinė forma – biudžetinė įstaiga.

5. Priklausomybė – savivaldybės įstaiga.

6. Savininkas – Molėtų rajono savivaldybė.

7. Savininko teises ir pareigas įgyvendinanti institucija – Molėtų rajono savivaldybės taryba, kuri :

7.1. tvirtina Mokyklos Nuostatus;

7.2. priima sprendimus dėl Mokyklos reorganizavimo, struktūros pertvarkos ar likvidavimo;

7.3. priima sprendimą dėl Mokyklos filialo steigimo ir jo veiklos nutraukimo;

7.4. priima sprendimą dėl Mokyklos buveinės pakeitimo;

7.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

7.6. sprendžia kitus Lietuvos Respublikos biudžetinių įstaigų įstatyme, kituose teisės aktuose ir Nuostatuose jos kompetencijai priskirtus klausimus.

8. Buveinė – Graužinių g. 1, 33125, Molėtai.

9. Grupė – bendrojo ugdymo mokykla.

10. Tipas – pradinė mokykla.

11. Pagrindinė paskirtis – pradinės mokyklos tipo pradinė mokykla.

12. Mokymo kalba - lietuvių.

13. Mokymo formos ir mokymo organizavimo būdai – grupinio mokymosi, vykdoma kasdienio ir nuotolinio mokymo proceso organizavimo būdais ir pavienio mokymosi, organizuojama savarankiško ir nuotolinio mokymo proceso organizavimo būdais.

14. Mokykla vykdo pradinio ugdymo, individualizuotas pradinio ugdymo ir neformaliojo vaikų švietimo programas.

15. Mokykla išduoda mokymosi pasiekimus įteisinančius pradinio išsilavinimo ir mokymosi pasiekimų pažymėjimus.

16. Mokyklos skyriai, turintys kitą buveinę:

16. 1. Molėtų pradinės mokyklos Inturkės pradinio ugdymo skyrius:

16.1.1. įsteigimo data 2020 m. rugsėjo 1 d.;

16.1.2. skyriaus buveinė – Bažnyčios g. 16, Inturkė, Molėtų r. sav.;

16.1.3. vykdo pradinio ugdymo, individualizuotą pradinio ugdymo, ikimokyklinio ir priešmokyklinio amžiaus vaikų ugdymo bei neformaliojo vaikų švietimo programas;

16.1.4. mokymo formos ir mokymo organizavimo būdai – grupinio mokymosi, vykdoma kasdienio ir nuotolinio mokymo proceso organizavimo būdu ir pavienio mokymosi, organizuojama savarankiško ir nuotolinio mokymo proceso organizavimo būdu;

16.1.5. švietimo, mokslo ir sporto ministro nustatyta tvarka išduoda mokymosi pasiekimus įteisinančius pradinio išsilavinimo ir mokymosi pasiekimų pažymėjimus.

16.1.6. mokymo kalba – lietuvių.

17. Mokykla yra viešasis juridinis asmuo, turintis antspaudą su savivaldybės herbu ir įstaigos pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką. Savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo mokslo ir sporto ministro įsakymais, Molėtų rajono savivaldybės tarybos sprendimais, Molėtų rajono savivaldybės administracijos direktoriaus įsakymais, kitais teisės aktais ir šiais Nuostatais.

# II SKYRIUS

# MOKYKLOS VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

18. Mokyklos veiklos sritis – švietimas.

19. Mokyklos švietimo veiklos rūšys pagal Ekonominės veiklos rūšių klasifikatorių (EVRK 2 red.), patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ -226 „Dėl Ekonominės veiklos rūšių klasifikatoriaus patvirtinimo“:

19.1. pagrindinė švietimo veiklos rūšis – pradinis ugdymas, kodas 85.20;

19.2. kitos švietimo veiklos rūšys:

19.2.1. sportinis ir rekreacinis švietimas, kodas 85.51;

19.2.2. kultūrinis švietimas, kodas 85.52;

19.2.3. švietimui būdingų paslaugų veikla, kodas 85.60;

19.2.4. ikimokyklinio amžiaus vaikų ugdymas, kodas 85.10.10;

19.2.5. priešmokyklinio amžiaus vaikų ugdymas, kodas 85.10.20.

20. Kitos ne švietimo veiklos rūšys:

20.1. kitų maitinimo paslaugų teikimas, kodas 56.29;

20.2. kita žmonių sveikatos priežiūros veikla, kodas 86.90;

20.3. bibliotekų ir archyvų veikla, kodas 91.01;

20.4. kitas, niekur kitur nepriskirtas, keleivinis sausumos transportas, kodas 49.39;

20.5. vaikų poilsio stovyklų veikla, kodas 55.20.20;

20.6. kita, niekur kitur nepriskirta, nesusijusi su apgyvendinimu socialinio darbo veikla, kodas 88.99;

20.7. sporto įrenginių eksploatavimas, kodas 93.11;

20.8. kraštovaizdžio tvarkymas, kodas 81.30;

20.9. pastatų remontas, restauravimas ir rekonstravimas, kodas 41.20.20;

21. Mokyklos veiklos tikslas – ugdyti aktyvų, kūrybingą, elementaraus raštingumo ir socialinių, pažintinių, informacinių, veiklos gebėjimų bei bendrųjų vertybių pamatus įgijusį vaiką, pasirengusį mokytis toliau pagal pagrindinio ugdymo programas.

22. Mokyklos veiklos uždaviniai:

22.1. teikti mokiniams kokybišką pradinį išsilavinimą;

22.2. tenkinti mokinių pažinimo, lavinimosi ir saviraiškos poreikius;

22.3. teikti mokiniams reikiamą pagalbą;

22.4. užtikrinti sveiką ir saugią, užkertančią kelią bet kokioms smurto apraiškoms ir žalingiems įpročiams ugdymo(-si) aplinką.

23. Mokyklos funkcijos:

23.1. vykdo pradinio ugdymo, pradinio ugdymo, pritaikyto turintiems specialiųjų ugdymosi poreikių mokiniams, individualizuoto pradinio ugdymo, ikimokyklinio amžiaus vaikų ir priešmokyklinio amžiaus vaikų ugdymo ir neformaliojo vaikų švietimo programas. Vadovaudamasi švietimo, mokslo ir sporto ministro tvirtinamomis bendrosiomis programomis, atsižvelgdama į vietos ir Mokyklos bendruomenės reikmes, taip pat mokinių poreikius ir interesus, konkretina ir individualizuoja ugdymo turinį;

23.2. rengia pradinio ugdymo programą papildančius bei mokinių poreikius tenkinančius programų modulius bei neformaliojo vaikų švietimo programas;

23.3. švietimo, mokslo ir sporto ministro nustatyta tvarka mokiniams, baigusiems pradinio ugdymo programą, išduoda pradinio išsilavinimo pažymėjimus. Baigusiems pradinio ugdymo individualizuotą programą – pradinio ugdymo pasiekimų pažymėjimus;

23.4. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, minimalios priežiūros priemones;

23.5. dalyvauja rajoniniuose, šalies ir tarptautiniuose projektuose;

23.6. organizuoja tėvų (įtėvių, globėjų ar rūpintojų) pageidavimu jų mokamas papildomas paslaugas (klubus, stovyklas, ekskursijas, pedagoginę vaiko priežiūrą po pamokų, visos dienos mokyklą ir kita) teisės aktų nustatyta tvarka;

23.7. sudaro sąlygas darbuotojų profesiniam tobulėjimui;

23.8. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

23.9. kuria ugdymo turinio reikalavimams įgyvendinti reikiamą materialinę bazę, vadovaudamasi švietimo mokslo ir sporto ministro patvirtintais Švietimo aprūpinimo standartais;

23.10. organizuoja ir vykdo mokinių maitinimą Mokykloje;

23.11. organizuoja ir vykdo mokinių pavėžėjimą į Mokyklą ir iš jos į namus;

23.12. viešai skelbia informaciją apie Mokyklos veiklą švietimo, mokslo ir sporto ministro nustatyta tvarka;

23.13. atlieka Mokyklos veiklos įsivertinimą;

23.14. organizuoja bibliotekos veiklą pagal mokinių ir mokytojų poreikius;

23.15. organizuoja mokinių pažintinę veiklą tam panaudojant Mokyklos transportą teisės aktų nustatyta tvarka;

23.16. priima savanorius ir studentus praktikai atlikti teisės aktų nustatyta tvarka;

23.17. nustato Mokyklos bendruomenės narių elgesio normas, atsižvelgiant į Pedagogų etikos kodekso reikalavimus;

23.18. atlieka kitas įstatymų ir kitų teisės aktų numatytas funkcijas.

**III SKYRIUS**

**Mokyklos teisės IR PAREIGOS**

24. Mokykla, įgyvendindama iškeltą tikslą ir uždavinius, atlikdama jai priskirtas funkcijas, turi teisę:

24.1. parinkti mokymo metodus ir mokymosi veiklos būdus;

24.2. kurti naujus mokymo ir mokymosi modelius, užtikrinančius kokybišką išsilavinimą;

24.3. bendradarbiauti su Mokyklos veiklai įtakos turinčiais fiziniais ir juridiniais asmenimis;

24.4. Lietuvos Respublikos švietimo, mokslo ir sporto ministerijos nustatyta tvarka vykdyti šalies ir tarptautinius švietimo projektus;

24.5. dalyvauti ugdymo pasiekimų tyrimuose ir tikrinimuose;

24.6. įstatymų nustatyta tvarka stoti ir jungtis į asociacijas, dalyvauti jų veikloje;

24.7. gauti paramą Lietuvos Respublikos labdaros ir paramos įstatymo nustatyta tvarka;

24.8. naudotis kitomis teisės aktų suteiktomis teisėmis.

25. Mokyklos pareigos:

25.1. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką, ugdymo, mokymo, švietimo programų vykdymą;

25.2. užtikrinti mokymo ir kitų sutarčių sudarymą ir sutartų įsipareigojimų vykdymą;

25.3. užtikrinti geros kokybės švietimą;

25.4. užtikrinti veiksmingą vaiko minimalios priežiūros priemonių įgyvendinimą;

25.5. sudaryti sąlygas kiekvienam mokiniui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje, apimančioje smurto, tabako, alkoholio ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas švietimo, mokslo ir sporto ministro patvirtintas rekomendacijas dėl smurto prevencijos įgyvendinimo mokyklose;

25.6. užtikrinti atvirumą vietos bendruomenei;

25.7. viešai skelbti informaciją apie Mokyklos vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius Mokyklos išorinio vertinimo rezultatus, Mokyklos bendruomenės tradicijas ir pasiekimus;

25.8. užtikrinti sveikos gyvensenos skatinimą, įgyvendinant pateiktas Lietuvos Respublikos švietimo, mokslo ir sporto ministro patvirtintas rekomendacijas dėl smurto prevencijos įgyvendinimo mokyklose;

25.9. sudaryti higienos normas atitinkančias ugdymo sąlygas;

25.10. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

**IV SKYRIUS**

**Mokyklos veiklos organizavimas ir valdymas**

26. Mokyklos veiklos organizavimo teisinis pagrindas:

26.1. direktoriaus patvirtintas Mokyklos strateginis planas, kuriam yra pritarusi Mokyklos taryba ir Molėtų rajono savivaldybės administracijos direktorius arba jo įgaliotas asmuo;

26.2 direktoriaus patvirtintas Mokyklos metinis veiklos planas, kuriam yra pritarusi Mokyklos taryba;

26.3. direktoriaus patvirtintas Mokyklos ugdymo planas, kuriam yra pritarusi Mokyklos taryba ir Molėtų rajono savivaldybės administracijos direktorius arba jo įgaliotas asmuo;

26.4. direktoriaus patvirtinta ikimokyklinio ugdymo programa, kuriai yra pritarusi Molėtų rajono savivaldybės taryba ar jos įgaliotas asmuo;

26.5. Lietuvos Respublikos švietimo, mokslo ir sporto ministro patvirtinta Bendroji priešmokyklinio ugdymo ir ugdymosi programa.

27. Gimnazijai vadovauja Direktorius, kurio pareigybės aprašymą tvirtina, viešo konkurso būdu į pareigas penkeriems metams skiria ir iš jų atleidžia, viešą konkursą Direktoriaus pareigoms eiti organizuoja – savivaldybės meras. Direktorius tiesiogiai pavaldus ir atskaitingas savivaldybės merui. Direktoriumi gali būti tik nepriekaištingos reputacijos asmuo, kuriam atliktas vadovavimo švietimo įstaigai kompetencijų vertinimas, atitinkantis švietimo, mokslo ir sporto ministro nustatytus reikalavimus, arba, jei asmuo Direktoriaus pareigas ėjo ne mažiau kaip 10 metų, jam prilygintas vertinimas švietimo, mokslo ir sporto ministro nustatyta tvarka. Asmuo priimamas į Direktoriaus pareigas švietimo, mokslo ir sporto ministro nustatyta tvarka, patikrinus jo kompetencijas atlikti pareigybės aprašyme nustatytas funkcijas. Pasibaigus Direktoriaus pirmajai penkerių metų kadencijai, jis gali būti skiriamas be konkurso antrajai penkerių metų kadencijai, jeigu jo veikla kiekvienais metais buvo vertinama gerai arba labai gerai. Direktorius, baigęs penkerių metų kadenciją, turi teisę dalyvauti Gimnazijos viešame konkurse Direktoriaus pareigoms eiti.

28. Be Lietuvos Respublikos darbo kodekse ar kituose įstatymuose nustatytų darbo sutarties pasibaigimo pagrindų, darbo sutartis su Direktoriumi pasibaigia atšaukus Direktorių įstatymuose arba steigimo dokumentuose nustatyta tvarka. Direktorius atšaukiamas iš pareigų, jeigu jo metų veiklos ataskaita dvejus metus iš eilės įvertinama nepatenkinamai, jei tarnybinio patikrinimo metu nustatyta, kad jis įvykdė šiurkštų darbo pareigų pažeidimą, kaip jis apibrėžtas Lietuvos Respublikos darbo kodekse, arba nėra nepriekaištingos reputacijos.

29. Direktoriaus kompetencija:

29.1. tvirtina Mokyklos vidaus struktūrą, Mokyklos darbuotojų pareigybių sąrašą, neviršijant nustatyto didžiausio leistino pareigybių skaičiaus;

29.2. nustato Mokyklos ir Mokyklos struktūrinių padalinių tikslus, uždavinius, funkcijas;

29.3. tvirtina mokytojų ir kitų darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo mokytojus, kitus ugdymo procese dalyvaujančius asmenis ir aptarnaujantį personalą, juos skatina ;

29.4. priima mokinius į Mokyklą Molėtų rajono savivaldybės tarybos nustatyta tvarka, sudaro mokymo sutartis teisės aktų nustatyta tvarka;

29.5. vadovaudamasis įstatymais ir kitais teisės aktais, Mokyklos vidaus tvarkos taisyklėse nustato mokinių teises, pareigas ir atsakomybę;

29.6. suderinęs su darbuotojų atstovais ir Mokyklos taryba, tvirtina Mokyklos vidaus tvarkos taisykles;

29.7. sudaro mokiniams ir darbuotojams saugias ir sveikatai nekenksmingas darbo sąlygas, visais su mokymusi ir darbu susijusiais aspektais;

29.8. kartu su Mokyklos taryba sprendžia Mokyklai svarbius palankios ugdymuisi aplinkos kūrimo klausimus;

29.9. vadovauja Mokyklos strateginio plano, metinių veiklos planų rengimui, švietimo programų rengimui, rekomendacijų dėl smurto prevencijos įgyvendinimo Mokykloje priemonių įgyvendinimui, juos tvirtina, vadovauja jų vykdymui;

29.10. organizuoja ir koordinuoja Mokyklos veiklą pavestoms funkcijoms atlikti, uždaviniams įgyvendinti, analizuoja ir vertina Mokyklos veiklą;

29.11. leidžia įsakymus, kontroliuoja jų vykdymą;

29.12. sudaro teisės aktų nustatytas komisijas, darbo grupes;

29.13. sudaro Mokyklos vardu sutartis Mokyklos funkcijoms atlikti;

29.14. organizuoja Mokyklos dokumentų saugojimą ir valdymą teisės aktų nustatyta tvarka;

29.15. teisės aktų nustatyta tvarka valdo, naudoja Mokyklos turtą, lėšas ir jais disponuoja; rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą, užtikrina veiksmingą Mokyklos vidaus kontrolės sistemos sukūrimą, funkcionavimą ir tobulinimą, Lietuvos Respublikos vidaus kontrolės ir vidaus audito įstatymo keliamų reikalavimų įgyvendinimą;

29.16. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams užtikrina galimybę atestuotis ir organizuoja jų atestaciją švietimo mokslo ir sporto ministro nustatyta tvarka;

29.17. inicijuoja Mokyklos savivaldos institucijų sudarymą ir skatina jų veiklą;

29.18. bendradarbiauja su mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

29.19. sudaro Mokyklos vaiko gerovės komisiją ir tvirtina jos darbo reglamentą;

29.20. vaiko minimalios ir vidutinės priežiūros įstatymo nustatyta tvarka kreipiasi į Molėtų rajono savivaldybės administracijos direktorių dėl minimalios ir vidutinės priežiūros priemonių vaikui skyrimo;

29.21. tais atvejais, kai smurtauja ar smurtą patiria mokinys, apie pastebėtą smurto atvejį nedelsdamas, bet ne vėliau kaip kitą darbo dieną, praneša ir smurtaujančio (smurtaujančių), ir smurtą patyrusio (patyrusių) mokinio (mokinių) tėvams (globėjams, rūpintojams), ir vaiko teisių ir teisėtų interesų apsaugą užtikrinančiai valstybės ir savivaldybės institucijai pagal kompetenciją;

29.22. tais atvejais, kai smurtauja ar smurtą patiria mokytojai, kiti Mokyklos darbuotojai, apie įvykusį smurto faktą nedelsdamas, bet ne vėliau kaip kitą darbo dieną, praneša savivaldybėje veikiančiai švietimo pagalbos tarnybai ar atitinkamam psichologinės pagalbos teikėjui, su kuriuo savivaldybės vykdomoji institucija yra sudariusi sutartį dėl psichologinės pagalbos teikimo, ir rekomenduoja smurtavusiam ar smurtą patyrusiam asmeniui kreiptis psichologinės pagalbos;

29.23. imasi priemonių, kad Mokyklos mokiniai, jų tėvai (globėjai, rūpintojai) turėtų galimybę neatlygintinai gauti psichologinę pagalbą;

29.24. užtikrina, prižiūri ir atsako už gerą ir veiksmingą vaiko minimalios priežiūros priemonių vykdymą mokykloje;

29.25. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme ir Mokyklos vidaus tvarkos taisyklėse;

29.26. atstovauja Mokyklai kitose institucijose;

29.27. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

29.28. yra asignavimų valdytojas ir vykdo jam pavestas pareigas, vadovaudamasis Lietuvos Respublikos biudžeto sandaros įstatymu;

29.29. analizuoja Mokyklos veiklos ir valdymo išteklių būklę ir atsako už Mokyklos veiklos rezultatus;

29.30. organizuoja Mokyklos veiklos įsivertinimą;

29.31. atsako už asmens duomenų apsaugą;

29.32. atsako už informacijos apie Mokykloje vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius mokyklos išorinio vertinimo rezultatus, Mokyklos tradicijas ir pasiekimų skelbimą;

29.33. rūpinasi mokytojų ir kitų darbuotojų darbo sąlygomis, organizuoja trūkstamų mokytojų paiešką;

29.34. atlieka kvalifikuotų darbuotojų vertinimą;

29.35. atsako už demokratinį Mokyklos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Mokyklos bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

29.36. kiekvienais metais teikia Mokyklos bendruomenei ir tarybai svarstyti bei viešai paskelbia savo metų veiklos ataskaitą;

29.37. atsako už Lietuvos Respublikos įstatymų ir kitų teisės aktų laikymąsi Mokykloje, už demokratinį Mokyklos valdymą, bendruomenės narių informavimą, tinkamą funkcijų atlikimą, nustatytų Mokyklos tikslo ir uždavinių įgyvendinimą, Mokyklos veiklos rezultatus;

29.38. atlieka kitas funkcijas, nustatyta Mokyklos nuostatuose ir Mokyklos direktoriaus pareigybės aprašyme.

30. Ugdymo turinio formavimo ir ugdymo proceso organizavimo klausimais Mokyklos direktorius gali organizuoti mokytojų ir švietimo pagalbos specialistų pasitarimus.

31. Laikinai direktoriui nesant darbe Mokykloje (komandiruotė, nedarbingumas, atostogos), jo funkcijas atlieka pavaduotojas ugdymui arba kitas darbuotojas, kurio pareigybės aprašyme numatyta ši funkcija.

32. Mokykloje metodinei veiklai organizuoti sudaromos metodinės grupės ir metodinė taryba.

33. Metodinė taryba – Mokyklos institucija, siekianti nuolatinio mokytojų profesinės kompetencijos augimo, skatinanti mokytojų kūrybiškumą, gebėjimą nuolat tobulinti ugdymo turinį, metodus, užtikrinti ugdymo proceso veiksmingumą.

34. Mokyklos metodinę tarybą sudaro metodinių grupių pirmininkai.

35. Metodinės tarybos veiklai vadovauja pirmininkas, kurį metodinės tarybos posėdžio metu renka tarybos nariai atviru balsavimu, balsų dauguma mokslo metų laikotarpiui. Siūlyti pirmininko arba kelti savo kandidatūrą gali bet kuris metodinės tarybos narys. Metodinės tarybos pirmininko rinkimus organizuoja Mokyklos direktoriaus pavaduotojas ugdymui.

36. Metodinės tarybos sekretorių renka metodinės tarybos nariai atviru balsavimu, balsų dauguma, vienerių mokslo metų laikotarpiui.

37. Metodinės tarybos posėdžiai vyksta pagal metodinės tarybos veiklos planą arba esant reikalui. Posėdžiui pirmininkauja metodinės tarybos pirmininkas. Posėdis teisėtas, jeigu jame dalyvauja daugiau kaip du trečdaliai tarybos narių. Posėdžiai protokoluojami ir protokolai saugomi teisės aktų nustatyta tvarka. Apie posėdžius ne vėliau kaip prieš 3 dienas raštu informuoja metodinės tarybos pirmininkas. Nutarimai priimami atviru balsavimu, balsų dauguma. Esant vienodam balsų skaičiui, lemia metodinės tarybos pirmininko balsas.

38. Metodinės tarybos funkcijos: rengia metinį metodinės tarybos veiklos planą, nustato mokytojų metodinės veiklos ir mokytojų profesinių kompetencijų tobulinimo prioritetus; dalyvauja rengiant ir realizuojant pedagogų kvalifikacijos tobulinimo programas; telkia mokytojus ugdomosios veiklos organizavimui, Mokyklos tikslų ir uždavinių įgyvendinimui; teikia siūlymus Mokyklos veiklos planavimui; organizuoja metodinę veiklą, koordinuoja metodinių grupių veiklą; svarsto klausimus, susijusius su ugdymo proceso efektyvinimu, mokinių žinių, gebėjimų vertinimu; inicijuoja mokytojų bendradarbiavimą, rūpinasi gerosios patirties sklaida; teikia siūlymus Mokyklos ugdymo planui; siūlo skatinti mokytojus už aktyvią metodinę – pedagoginę veiklą; prireikus vertina mokytojų metodinius darbus, praktinę veiklą, rengia metodines rekomendacijas; kartu su Mokyklos vadovu planuoja ugdymo proceso aprūpinimą vadovėliais, kitomis reikalingomis priemonėmis, derina mokymo bei kitų priemonių paskirstymą, ugdymo inovacijų diegimą.

39. Metodinė taryba už atliktą darbą atsiskaito mokytojų tarybos posėdyje kiekvienų mokslo metų pabaigoje.

40. Metodinė grupė – Mokyklos institucija, kurią sudaro pradinių klasių mokytojai, dalykų mokytojai, pedagoginės pagalbos specialistai, ir bibliotekininkas. Mokytojo dalyvavimas metodinės grupės darbe yra privalomas.

41. Metodinei grupei vadovauja metodinės grupės pirmininkas, kurį renka metodinės grupės nariai atviru balsavimu, balsų dauguma dvejiems mokslo metams. Siūlyti pirmininko arba kelti savo kandidatūrą gali bet kuris metodinės grupės narys. Metodinių grupių pirmininkų rinkimus organizuoja Mokyklos direktoriaus pavaduotojas ugdymui.

42. Posėdžiui kviečia ir metodinės grupės narius ne vėliau kaip prieš 3 dienas raštu informuoja metodinės grupės pirmininkas.

43. Metodinės grupės posėdžiai yra teisėti, jeigu juose dalyvauja daugiau kaip du trečdaliai grupės narių. Nutarimai priimami atviru balsavimu balsų dauguma. Esant vienodam balsų skaičiui, lemia metodinės grupės pirmininko balsas.

44. Metodinės grupės funkcijos: planuoja ir organizuoja metodinės grupės veiklą; nagrinėja ugdymo turinį, programas, mokymo(-si) metodus, mokinių pasiekimų ir pažangos vertinimo būdus, mokytojų profesinį tobulėjimą; aprobuoja ilgalaikius planus, inicijuoja renginių organizavimą, mokinių projektinę veiklą; kartu su Mokyklos bibliotekininke aptaria reikalingų vadovėlių užsakymą; teikia siūlymus Mokyklos direktoriui dėl neformaliosios veiklos krūvių skirstymo; teikia siūlymus metodinei tarybai ugdymo proceso tobulinimo klausimais; atsiskaito už atliktą darbą Mokyklos metodinės tarybos posėdyje kiekvienų mokslo metų pabaigoje.

**V SKYRIUS**

**Mokyklos savivalda**

45. Mokyklos taryba (toliau – Taryba) yra aukščiausia Mokyklos savivaldos institucija atstovaujanti mokiniams, mokytojams, tėvams (įtėviams, globėjams, rūpintojams) ir vietos bendruomenei. Taryba telkia Mokyklos bendruomenę demokratiniam Mokyklos valdymui, padeda kolegialiai nagrinėti ir spręsti iškilusius klausimus.

46. Tarybą sudaro 10 narių: 3 mokytojai, 6 tėvai (įtėviai, globėjai, rūpintojai), vietos bendruomenės atstovas. Taryba renkama 2 metams. Mokinių tėvai (įtėviai, globėjai, rūpintojai) atstovauja tėvams ir mokiniams. Mokytojų ir tėvų (įtėvių, globėjų, rūpintojų), vietos bendruomenės atstovai gali būti renkami ne daugiau kaip dviem kadencijoms iš eilės.

47. Vietos bendruomenės atstovą deleguoja Molėtų miesto išplėstinė seniūnaičių sueiga.

48. Tėvus (įtėvius, globėjus, rūpintojus) į Mokyklos tarybą renka Mokyklos mokinių tėvų (įtėvių, globėjų, rūpintojų) komitetas savo susirinkime, atviru ar slaptu balsavimu, balsų dauguma. Siūlyti kandidatus ar kelti savo kandidatūrą turi teisę bet kuris Mokyklos mokinių tėvų (įtėvių, globėjų, rūpintojų) komiteto narys. Susirinkimas teisėtas, jeigu jame dalyvauja daugiau kaip pusė Mokyklos mokinių tėvų (įtėvių, globėjų, rūpintojų) komiteto narių. Slaptas balsavimas vykdomas, jeigu to pageidauja daugiau kaip pusė Mokyklos mokinių tėvų (įtėvių, globėjų, rūpintojų) komiteto narių, dalyvaujančių susirinkime. Biuletenius balsavimui parengia, balsus skaičiuoja, rezultatus paskelbia tėvų (įtėvių, globėjų, rūpintojų) komiteto susirinkime atviru balsavimu, balsų dauguma išrinkta 3 tėvų (įtėvių, globėjų, rūpintojų) balsų skaičiavimo komisija.

49. Tarybos narius mokytojus renka mokytojų taryba atviru arba slaptu balsavimu, balsų dauguma. Slaptas balsavimas vykdomas, jeigu to pageidauja daugiau kaip pusė mokytojų tarybos narių, dalyvaujančių susirinkime. Biuletenius balsavimui parengia, balsus skaičiuoja, rezultatus paskelbia mokytojų tarybos posėdyje atviru balsavimu, balsų dauguma išrinkta 3 mokytojų tarybos narių balsų skaičiavimo komisija. Siūlyti kandidatus ar kelti savo kandidatūrą turi teisę bet kuris mokytojų tarybos narys. Posėdis teisėtas, jeigu jame dalyvauja daugiau kaip du trečdaliai mokytojų tarybos narių.

50. Tarybos posėdžiai kviečiami ne rečiau kaip tris kartus per metus. Posėdžiai protokoluojami ir protokolai saugomi teisės aktų nustatyta tvarka. Tarybos posėdis yra teisėtas, jei jame dalyvauja daugiau kaip pusė visų narių. Nutarimai priimami atviru ar slaptu ( jei to pageidauja daugiau kaip pusė posėdyje dalyvaujančių Tarybos narių) balsavimu balsų dauguma. Biuletenius balsavimui parengia, balsus skaičiuoja, rezultatus paskelbia Tarybos posėdyje atviru balsavimu balsų dauguma išrinkta 3 Tarybos narių balsų skaičiavimo komisija. Į posėdį gali būti kviečiami direktorius, direktoriaus pavaduotojas ugdymui ir kiti su Mokyklos bendruomenės veikla susijusių padalinių, įstaigų, organizacijų atstovai, kurie nėra Tarybos nariai. Tarybos nariais negali būti Mokyklos direktorius, valstybės politikai, politinio (asmeninio) pasitikėjimo valstybės tarnautojai.

51. Tarybai vadovauja, posėdžiams pirmininkauja Tarybos pirmininkas, išrinktas atviru balsavimu Tarybos posėdyje balsų dauguma. Siūlyti kandidatus arba kelti savo kandidatūrą turi teisę bet kuris Tarybos narys. Pirmininkas kviečia narius į posėdžius ne vėliau kaip prieš 3 dienas raštu informuodamas apie posėdžio datą ir darbotvarkę.

52. Tarybos nario įgaliojimams nutrūkus pirma laiko naujo nario rinkimai organizuojami šių Nuostatų 47 - 49 punktuose nustatyta tvarka.

53. Tarybos kompetencija:

53.1. teikia siūlymus Mokyklos direktoriui dėl Mokyklos strateginių tikslų, uždavinių ir jų įgyvendinimo priemonių;

53.2. pritaria Nuostatams ar jų pakeitimams ir papildymams, strateginiam planui, metiniam veiklos planui, ugdymo planui, Mokyklos vidaus tvarkos taisyklėms, kitiems Mokyklos veiklą reglamentuojantiems dokumentams, teikiamiems Mokyklos direktoriaus;

53.3. svarsto Mokyklos veiklos ir finansavimo klausimus;

53.4. išklauso Mokyklos metines veiklos ataskaitas ir teikia siūlymus Mokyklos direktoriui dėl Mokyklos veiklos tobulinimo;

53.5. teikia siūlymus dėl ugdymo plano, saugių mokinių ugdymo ir darbo sąlygų sudarymo, talkina formuojant Mokyklos materialinius, finansinius ir intelektinius išteklius;

53.6. svarsto Mokyklos direktoriaus teikiamus klausimus;

53.7. teikia siūlymus dėl vadovėlių ir mokymo priemonių užsakymo;

53.8. pagal kompetenciją, apibrėžtą Mokyklos nuostatuose, priima sprendimus, daro įtaką Mokyklos direktoriaus priimamiems sprendimams;

53.9. renka atstovus į Mokyklos mokytojų atestacinę komisiją;

53.10. pasirenka Mokyklos įsivertinimo sritis ir metodus, analizuoja įsivertinimo rezultatus ir priima sprendimus dėl veiklos tobulinimo;

53.11. kiekvienais metais vertina direktoriaus metų veiklos ataskaitą ir teikia savo sprendimą dėl direktoriaus metų veiklos atskaitos teisės aktų nustatyta tvarka;

53.12. Taryba už savo veiklą vieną kartą per metus atsiskaito Mokyklos bendruomenei;

53.13. vykstant konkursui į Mokyklos vadovo pareigas, teikia kandidatus į konkurso atrankos komisijos sudėtį teisės aktų numatyta tvarka.

54. Mokytojų taryba – mokytojų savivaldos institucija, atstovaujanti mokytojus ir kitus ugdymo procese dalyvaujančius darbuotojus sprendžiant profesinius ir bendruosius mokinių ugdymo klausimus. Mokytojų tarybos nariu negali būti Mokyklos direktorius.

55. Mokytojų tarybą sudaro 7 direktoriaus inicijuotame visuotiniame mokytojų ir kitų ugdymo procese dalyvaujančių darbuotojų susirinkime išrinkti atstovai. Visuotinis susirinkimas teisėtas, jeigu jame dalyvauja daugiau kaip du trečdaliai mokytojų ir kitų ugdymo procese dalyvaujančių darbuotojų. Atstovai į Mokytojų tarybą renkami atviru balsavimu, balsų dauguma, dvejų metų kadencijai ir gali būti išrinkti ne daugiau kaip dviem kadencijoms iš eilės.

56. Mokytojų tarybos pirmasis posėdis šaukiamas direktoriaus pavaduotojo ugdymui iniciatyva. Pirmojo posėdžio metu atviru balsavimu, balsų dauguma renkamas Mokytojų tarybos pirmininkas, kuris vadovauja Mokytojų tarybai.

57. Kiti Mokytojų tarybos posėdžiai šaukiami pirmininko iniciatyva ne rečiau kaip tris kartus per metus. Posėdis yra teisėtas, jei jame dalyvauja daugiau kaip du trečdaliai Mokytojų tarybos narių. Nutarimai priimami posėdyje dalyvavusių narių balsų dauguma, atviru balsavimu. Jeigu balsai pasiskirsto po lygiai, lemia pirmininko balsas. Posėdžiai protokoluojami. Į posėdžius gali būti kviečiami kitų Mokyklos savivaldos institucijų atstovai, direktorius.

58. Mokytojų tarybos dokumentus pagal atskirą dokumentacijos planą ir dokumentų valdymo taisykles tvarko Mokytojų tarybos sekretorius, renkamas dvejiems metams atviru balsavimu, balsų dauguma.

59. Mokytojų tarybos nario įgaliojimams nutrūkus pirma laiko, naujo nario rinkimai organizuojami 55 punkte nustatyta tvarka.

60. Mokytojų tarybos kompetencija:

60.1. analizuoja bendrojo ugdymo programų įgyvendinimo, mokinių sveikatos, sveikos gyvensenos, poilsio ir mitybos klausimus;

60.2. aptaria ugdymo planą ir jo įgyvendinimo klausimus;

60.3. svarsto ir priima nutarimus teisės aktų nustatytais ir direktoriaus teikiamais klausimais;

60.4. svarsto Mokyklos strateginį planą, metinį veiklos planus, teikia siūlymus veiklos tobulinimui;

60.5. aptaria pedagoginės veiklos tobulinimo klausimus;

60.6. ugdymo turinį ir metodus derina su Mokyklos keliamais uždaviniais ir bendruomenės poreikiais, mokinių turima patirtimi;

60.7. svarsto ugdymo(-si), neformaliosios veiklos klausimus, skatina inovacijų paiešką ir patirties sklaidą;

60.8. išklauso Mokyklos metodinės tarybos ataskaitą;

60.9. renka atstovus į Mokyklos tarybą ir į Mokyklos mokytojų atestacinę komisiją.

61. Mokykloje veikia savivaldos institucija – tėvų (įtėvių, globėjų, rūpintojų) komitetas. Komitetą sudaro po vieną atstovą iš kiekvienos klasės. Klasių atstovai renkami klasių tėvų (įtėvių, globėjų, rūpintojų) susirinkimuose atviru balsavimu, balsų dauguma. Susirinkimai teisėti, jeigu juose dalyvauja ne mažiau kaip pusės klasių mokinių tėvai (įtėviai, globėjai, rūpintojai). Siūlyti kandidatus, kelti savo kandidatūrą turi teisę bet kurio mokinio tėvas (įtėvis, globėjas, rūpintojas). Klasių atstovai gali būti renkami ne daugiau kaip dviem kadencijoms. Nutrūkus komiteto nario įgaliojimams pirma laiko, organizuojamas klasės tėvų (įtėvių, globėjų, rūpintojų) susirinkimas, kuriame išrenkamas naujas klasės atstovas.

62. Tėvų (įtėvių, globėjų, rūpintojų) komitetui vadovauja, susirinkimams pirmininkauja, juos sušaukia, apie susirinkimus ne vėliau kaip prieš 3 dienas komiteto narius informuoja atviru balsavimu, komiteto narių balsų dauguma išrinktas tėvų (įtėvių, globėjų, rūpintojų) komiteto pirmininkas. Siūlyti kandidatus, kelti savo kandidatūrą turi teisę bet kuris tėvų (įtėvių, globėjų, rūpintojų) komiteto narys.

63. Tėvų (įtėvių, globėjų, rūpintojų) komiteto susirinkimai teisėti, jei juose dalyvauja daugiau kaip pusė tėvų (įtėvių, globėjų, rūpintojų) komiteto narių. Nutarimai priimami atviru arba slaptu balsavimu, balsų dauguma. Slaptas balsavimas vykdomas, jei to pageidauja daugiau kaip pusė posėdyje dalyvaujančių komiteto narių. Biuletenius balsavimui parengia, balsus skaičiuoja, rezultatus paskelbia posėdyje atviru balsavimu, balsų dauguma išrinkta 3 komiteto narių balsų skaičiavimo komisija.

Jei balsai pasiskirsto po lygiai, lemia tėvų (įtėvių, globėjų, rūpintojų) komiteto pirmininko balsas.

64. Tėvų (įtėvių, globėjų, rūpintojų) komitetas aptaria aktualius ugdymo, mokinių lankomumo, saugumo, maitinimo, informacijos gavimo apie vaikus ir kitus mokinių tėvams (įtėviams, globėjams, rūpintojams ) aktualius klausimus, padeda organizuoti mokyklos šventes, edukacines išvykas, įvairius renginius, užsiima švietėjiška veikla, teikia siūlymus Mokyklos tarybai ir direktoriui. Renka atstovus į Mokyklos tarybą.

65. Mokyklos tarybos ir kitų Mokyklos savivaldos institucijų veiklą reglamentuoja Nuostatai.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

66. Darbuotojus į darbą Mokykloje priima ir atleidžia iš jo Mokyklos direktorius Lietuvos Respublikos darbo kodekso ir kitų teisės aktų nustatyta tvarka. Informacijos apie laisvą mokytojo pareigybę paskelbimas, asmenų priėmimas dirbti mokytoju ir atleidimas iš darbo vykdomas vadovaujantis Mokytojų priėmimo ir atleidimo iš darbo tvarkos aprašu, patvirtintu švietimo ir mokslo ministro 2011 m. rugsėjo 15 d. įsakymu Nr. V-1680 „Dėl mokytojų priėmimo ir atleidimo iš darbo tvarkos aprašo patvirtinimo“ .

67. Darbo apmokėjimo tvarką mokyklos darbuotojams nustato Darbo kodeksas, Lietuvos Respublikos įstatymai, Lietuvos Respublikos Vyriausybės nutarimai, švietimo, mokslo ir sporto ministro įsakymai, Molėtų rajono savivaldybės tarybos sprendimai, darbo apmokėjimo sistemos aprašas.

68. Direktorius, direktoriaus pavaduotojas ugdymui kvalifikaciją tobulina, mokytojai ir švietimo pagalbos specialistai atestuojasi ir kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

69. Direktoriaus, direktoriaus pavaduotojo ugdymui kasmetinis veiklos vertinimas vykdomas Lietuvos Respublikos švietimo, mokslo ir sporto ministro nustatyta tvarka.

**VII SKYRIUS**

**MOKYKLOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR MOKYKLOS VEIKLOS PRIEŽIŪRA**

70. Mokykla valdo patikėjimo teise perduotą savivaldybės turtą, naudoja ir disponuoja juo Lietuvos Respublikos įstatymų ir Molėtų rajono savivaldybės tarybos sprendimų nustatyta tvarka.

71. Mokyklos lėšos:

71.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Molėtų rajono savivaldybės biudžeto lėšos, skiriamos pagal patvirtintas sąmatas;

71.2. pajamos už teikiamas paslaugas;

71.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

71.4. kitos teisėtu būdu įgytos lėšos.

72. Lėšos naudojamos teisės aktų nustatyta tvarka.

73. Mokykla gali būti paramos gavėja. Paramos lėšos naudojamos įstatymų nustatyta tvarka.

74. Mokyklos buhalterinę apskaitą pagal Mokyklos ir Molėtų r. paslaugų centro Buhalterinės apskaitos organizavimo sutartį organizuoja Molėtų r. paslaugų centras, vadovaudamasis viešojo sektoriaus subjektų buhalterinę apskaitą ir finansinių bei biudžeto vykdymo ataskaitų rinkinių sudarymą reglamentuojančiais teisės aktais.

75. Mokyklos finansinį auditą atlieka Molėtų rajono savivaldybės kontrolės ir audito tarnyba, vidaus auditą – Molėtų rajono savivaldybės administracijos Centralizuota vidaus audito tarnyba. Vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

76. Mokyklos veiklos valstybinę priežiūrą atlieka Lietuvos Respublikos švietimo mokslo ir sporto ministerija.

77. Mokyklos veiklos priežiūrą atlieka Molėtų rajono savivaldybės taryba ir Molėtų rajono savivaldybės administracija.

78. Mokyklos veiklos kokybės išorinį vertinimą atlieka Nacionalinė švietimo agentūra.

79. Valstybinį auditą atlieka Lietuvos Respublikos valstybės kontrolė.

**VIII SKYRIUS**

**Baigiamosios nuostatos**

80. Informacija apie Mokyklos veiklą, kurią remiantis Nuostatais ir Lietuvos Respublikos teisės aktais reikia paskelbti viešai, pateikiama Mokyklos interneto svetainėje (http.://www.pradine.moletai.lm.lt) ir (arba) vietos spaudoje.

81. Mokyklos interneto svetainė turi atitikti teisės aktais nustatytus reikalavimus. Skelbdama informaciją apie savo veiklą ir rezultatus, Mokykla vadovaujasi Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašu, patvirtintu Lietuvos Respublikos Vyriausybės 2003 m. balandžio 18 d. nutarimu Nr. 480 „Dėl bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“.

82. Mokyklos nuostatai, jų pakeitimai, papildymai svarstomi Mokyklos taryboje. Nuostatų pakeitimus, papildymus, pritarus Mokyklos tarybai, tvirtina Molėtų rajono savivaldybės taryba.

83. Mokyklos nuostatai keičiami ir papildomi Molėtų rajono savivaldybės tarybos, Mokyklos direktoriaus ar Mokyklos tarybos iniciatyva teisės aktų nustatyta tvarka.

84. Mokykla registruojama Juridinių asmenų registre teisės aktų nustatyta tvarka.

85. Mokykla reorganizuojama, pertvarkoma, vykdoma Mokyklos struktūros pertvarka ar likviduojama Savivaldybės tarybos sprendimu Lietuvos Respublikos švietimo įstatymo ir kitų teisės aktų nustatyta tvarka. Sprendimas dėl Mokyklos reorganizavimo, pertvarkymo, Mokyklos struktūros pertvarkos ar likvidavimo skelbiamas vietos spaudoje, Savivaldybės ir Mokyklos interneto svetainėse teisės aktų nustatyta tvarka.

**IX SKYRIUS**

**Darbuotojų atstovų veiklos statusas**

85. Profesinių sąjungų veiklą Mokykloje reglamentuoja Profesinių sąjungų įstatymas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Direktorė Regina Pumputienė

PRITARTA

Mokyklos tarybos

2021 m. birželio 23 d. posėdyje

protokoliniu sprendimu Nr. T- 2